ΓΝΩΜΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο σημείο γ) της συνθήκης ΕΚ, σχετικά με την τροπολογία του Ευρωπαϊκού Κοινοβουλίου στην κοινή θέση του Συμβουλίου όσον αφορά την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη σύγκλιση των νομοθεσιών των κρατών μελών σχετικά με τα συμπληρώματα διατροφής ΤΡΟΠΟΠΟΙΗΣΗ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250 παράγραφος 2 της συνθήκης ΕΚ

2000/0080 (COD)

ΓΝΩΜΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο σημείο γ) της συνθήκης ΕΚ, σχετικά με την τροπολογία του Ευρωπαϊκού Κοινοβουλίου στην κοινή θέση του Συμβουλίου όσον αφορά την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη σύγκλιση των νομοθεσιών των κρατών μελών σχετικά με τα συμπληρώματα διατροφής

1. Εισαγωγή

Το άρθρο 251 παράγραφος 2 τρίτο εδάφιο σημείο γ) της συνθήκης ΕΚ προβλέπει ότι η Επιτροπή γνωμοδοτεί για την τροπολογία που προτείνεται από το Ευρωπαϊκό Κοινοβούλιο σε δεύτερη ανάγνωση. Η Επιτροπή εκθέτει παρακάτω τη γνώμη της σχετικά με τη μία τροπολογία που πρότεινε το Κοινοβούλιο.

2. Γενικα

Η εναρμόνιση κατέστη αναγκαία λόγω της μεγάλης ποικιλομορφίας των εθνικών κανόνων. Η πρόταση ανακοινώθηκε στη Λευκή Βίβλο για την ασφάλεια των τροφίμων (Ενέργεια αριθ. 60). Η πορεία της πρότασης ήταν η εξής:

- Έγκριση της πρότασης από την Επιτροπή: 08 Μαΐου 2000 [1]

[1] COM(2000)222 2000/0080 (COD) της 08.05.2000, ΕΕ C/2000/311 της 31.10.2000, σ.207

- Ημερομηνία γνωμοδότησης της Οικονομικής και Κοινωνικής Επιτροπής: 19 Οκτωβρίου 2000 [2]

[2] ΕΕ C/2000/14 της 16.01.2001, σ. 42

- Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: 14 Φεβρουαρίου 2001 [3]

[3] A5-0025/2001 της 14.02.2001, ΕΕ C/2001/276 της 01.10.2001, σ.126

- Ημερομηνία πολιτικής συμφωνίας στο Συμβούλιο: 27 Σεπτεμβρίου 2001

- Ημερομηνία διαβίβασης της τροποποιημένης πρότασης: 19 Μαρτίου 2001 [4]

[4] ΕΕ C/2001/180/E της 26.06.2001, σ. 248

- Ημερομηνία υιοθέτησης της κοινής θέσης: 03 Δεκεμβρίου 2001 [5]

[5] ΕΕ C

- Ανακοίνωση της Επιτροπής σχετικά με την κοινή θέση: 07 Δεκεμβρίου 2001 [6]

[6] SEC(2001)1975 της 07.12.2001

- Έγκριση από το Κοινοβούλιο της σύστασης για δεύτερη ανάγνωση: 13 Μαρτίου 2002

3. σκοποσ τησ προτασησ

Η πρόταση αποσκοπεί στο να εξασφαλίσει αφενός ένα υψηλό επίπεδο προστασίας της δημόσιας υγείας και αφετέρου την ελεύθερη κυκλοφορία των σχετικών προϊόντων, εξασφαλίζοντας ότι τα συμπληρώματα διατροφής είναι ασφαλή και φέρουν επαρκή και κατάλληλη επισήμανση.

Η πρόταση καθόρισε τους ορισμούς και τις ειδικές απαιτήσεις επισήμανσης για τα συμπληρώματα διατροφής καθώς και τη δυνατότητα τα κράτη μέλη να απαιτούν την κοινοποίηση της διάθεσης αυτών των προϊόντων στην αγορά, προκειμένου να διευκολύνεται η παρακολούθησή τους. Σε πρώτο στάδιο καθόρισε πιο ειδικές διατάξεις για τις βιταμίνες και τις ανόργανες ουσίες ως συστατικά των προϊόντων αυτών, όπως ένα θετικό κατάλογο βιταμινών και ανόργανων ουσιών καθώς και τις ειδικές μορφές τους που πρέπει να χρησιμοποιούνται στην κατασκευή τους και τα κριτήρια για τον καθορισμό των ανώτατων ορίων περιεκτικότητας αυτών των θρεπτικών συστατικών. Η πρόταση προέβλεψε την έγκριση διατάξεων για άλλα συστατικά σε μεταγενέστερο στάδιο.

Κοινή θέση

Η κοινή θέση βασίστηκε στην τροποποιημένη πρόταση της Επιτροπής που περιέλαβε πολλές τροπολογίες του Ευρωπαϊκού Κοινοβουλίου σε πρώτη ανάγνωση. Συμμορφώνεται με τους στόχους της πρότασης και με τις βασικές αρχές της νομοθεσίας των τροφίμων και ειδικότερα με την αρχή που απαιτεί τα τρόφιμα να είναι ασφαλή και να φέρουν κατάλληλη επισήμανση έτσι ώστε οι καταναλωτές να μπορούν να προβούν σε επιλογή μέσα από ευρύ φάσμα ασφαλών προϊόντων έχοντας υπόψη τους όλες τις σχετικές πληροφορίες.

Η κοινή θέση θέσπισε μια διάταξη με σκοπό να εφαρμόσει μία τροπολογία του Ευρωπαϊκού Κοινοβουλίου η οποία δεν ήταν αποδεκτή στην αρχική της μορφή. Προβλέπει την ύπαρξη μεταβατικής περιόδου στη διάρκεια της οποίας οι βιταμίνες και οι ανόργανες ουσίες και ορισμένες μορφές τους που δεν παρατίθενται στα παραρτήματα, αλλά περιλαμβάνονται σε συμπληρώματα διατροφής που αυτή τη στιγμή διατίθενται στην αγορά ορισμένων κρατών μελών, μπορούν να εξακολουθήσουν να χρησιμοποιούνται μέχρι να αξιολογηθούν από την Επιστημονική Επιτροπή Τροφίμων και ενδεχομένως να εισαχθούν στα παραρτήματα.

Η κοινή θέση απαιτεί επίσης από την Επιτροπή να υποβάλει στο Ευρωπαϊκό Κοινοβούλιο και στο Συμβούλιο, εντός πέντε ετών από την έναρξη ισχύος της οδηγίας, έκθεση σχετικά με τη σκοπιμότητα της θέσπισης ειδικών κανόνων όσον αφορά άλλα συστατικά των συμπληρωμάτων διατροφής, μαζί με τυχόν προτάσεις για τα κατάλληλα νομικά μέτρα και αποτελεί ένα συμβιβασμό προσεκτικά ισορροπημένο στο θέμα των κριτηρίων που πρέπει να χρησιμοποιηθούν για τον καθορισμό των ανώτατων ορίων περιεκτικότητας σε βιταμίνες και σε ανόργανες ουσίες στα συμπληρώματα διατροφής.

Η Επιτροπή υποστήριξε την κοινή θέση.

4. γνωμη τησ επιτροπήσ για την τροπολογια του ευρωπαϊκόυ κοινοβούλιου

4.1. Τροπολογία που γίνεται δεκτή από την Επιτροπή

* Το Ευρωπαϊκό Κοινοβούλιο ενέκρινε μία τροπολογία σε δεύτερη ανάγνωση. Η τροπολογία αυτή προτείνει την αύξηση του μέγιστου επιτρεπόμενου χρόνου για την υποβολή στην Επιτροπή φακέλων για επιστημονική αξιολόγηση στο πλαίσιο του άρθρου 4 παράγραφος 6 στοιχείο β) από 18 σε 36 μήνες. Υποστηρίχθηκε ότι αυτό θα διευκόλυνε το έργο της εκπόνησης των φακέλων αυτών από τις ενδιαφερόμενες εταιρείες, ιδίως τις μικρομεσαίες επιχειρήσεις.

* Η Επιτροπή μπορεί να αποδεχτεί την εν λόγω τροπολογία.

5. Συμπέρασμα

Σύμφωνα με το άρθρο 250 παράγραφος 2 της συνθήκης ΕΚ, η Επιτροπή τροποποιεί την πρότασή της όπως περιγράφεται ανωτέρω.